Diari Oficial de la Generalitat Valenciana


Sumari del DOGV 9536, del 17-02-2023 (2023/1357)

RESOLUCIÓ de 7 de febrer de 2023, de la consellera de Participació, Transparència, Cooperació i Qualitat Democràtica, per la qual es dona publicitat al mapa de fosses de la Comunitat Valenciana.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9536

Data del DOGV
:   17-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1357


Data del document
:   07-02-2023

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ de 7 de febrer de 2023, de la consellera de Participació, Transparència, Cooperació i Qualitat Democràtica, per la qual es dona publicitat al mapa de fosses de la Comunitat Valenciana. [2023/1357]  
De conformitat amb l'article 6 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, la Generalitat en col·laboració amb altres administracions, institucions o entitats, té l'encàrrec d'elaborar mapes de les zones del territori de la Comunitat Valenciana en les quals es localitzen o, d'acord amb les dades disponibles, es presumeix que puguen localitzar-se restes de víctimes desaparegudes durant la guerra i la dictadura franquista.  
En igual sentit, l'article 19 i següents del Decret 1/2023, de 13 de gener, del Consell, pel qual es desenvolupa la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, regula el Mapa de Fosses de la Comunitat Valenciana, la seua actualització i publicitat de la informació, així com la preservació de les fosses de conformitat amb la disposició addicional novena introduïda per la modificació de la citada Llei 14/2017, de 10 de novembre, per la Llei 8/2022, de 29 de desembre, de mesures fiscals, de gestió administrativa i financera, i d'organització de la Generalitat.  
En compliment d'aquest mandat normatiu des de la Conselleria de Participació, Transparència, Cooperació i Qualitat Democràtica s'ha treballat en una primera versió del Mapa de Fosses de la Comunitat Valenciana, a partir de les fitxes de localització de fosses confeccionades durant anys anteriors amb les dades aportades per associacions, fundacions o entitats dedicades a la recuperació de la memòria democràtica, així com mitjançant l'adjudicació en l'exercici 2020-2021 d'un contracte de prestació de serveis a empresa especialitzada.  
Les fitxes esmentades recopilen una sèrie de dades sobre la possible ubicació i antiguitat de les fosses, el nombre teòric de víctimes, el seu nom i professió, així com la tipologia de les fosses en funció de la causa de la mort o repressió patida, i de les fonts bibliogràfiques, testimonials o arqueològiques consultades.  
Es pretén amb l'elaboració d'aquest primer Mapa de Fosses de la Comunitat Valenciana, continuar treballant en la política pública dirigida a localitzar els llocs d'enterrament o fosses existents en el territori de la Comunitat Valenciana, fonamentalment, a fi de facilitar la localització de les víctimes de la guerra civil i la dictadura desaparegudes, pendents d'exhumar, alhora que procedir a l'especial preservació i senyalització d'aquestes fosses com a llocs de la memòria, tot promovent-ne el coneixement i convertint aquests llocs de terror en espais de record i transmissió de valors de convivència democràtica.  
  
No obstant això, es tracta d'un treball de caràcter inicial que haurà de ser periòdicament actualitzat, atés que aquest primer Mapa de Fosses no abasta totes les fosses que es presumeixen existents segons la literatura científica, així com perquè malgrat la depuració d'aquelles dades poc fiables o contradictòries, en algun casos les fitxes de localització de les fosses constatades ofereixen encara resultats parcials, imprecisos o inexactes, donada la gran heterogeneïtat i dispersió de les dades i el temps passat des que van ocórrer els fets.  
Per la qual cosa és necessari donar publicitat a les referides fitxes de localització del Mapa de Fosses de la Comunitat Valenciana, a l'efecte del seu coneixement general i, si és el cas, per a la comunicació de qualsevol error o omissió que pogueren contindre.  
De conformitat amb els antecedents anteriors, en virtut del que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques i la citada normativa d'aplicació; en exercici de les funcions atribuïdes a la Conselleria de Participació, Transparència, Cooperació i Qualitat Democràtica, d'acord amb els articles 155 del Decret 105/2019, de 5 de juliol del Consell, en relació amb l'article 28 i 70 de la Llei 5/1983, de 30 de desembre, del Consell així com la disposició transitòria primera de la Llei 14/2017, a proposta del director general de Qualitat Democràtica, Responsabilitat Social i Foment de l'Autogovern resolc:  
Primer  
Donar publicitat a les fitxes de localització de les fosses de la guerra i la dictadura franquista del territori de la Comunitat Valenciana que constitueixen el Mapa de Fosses de la Comunitat Valenciana.  
  
Segon  
Les fitxes estaran disponibles i podran consultar-se en la pàgina web de la Consellería de Participació, Transparència, Cooperació i Qualitat Democràtica: https://participacio.gva.es/va/web/memoria/localitzacio i en el visor cartogràfic de l'Institut Cartogràfic Valencià:   
https://visor.gva.es/visor/.  
Així mateix, es podrà comunicar qualsevol error o omissió per les persones interessades a través de l'adreça electrònica:  
ypmjaiyofinppfikwt@bwc.aw.  
  
Tercer  
De conformitat amb la disposició addicional novena de la Llei 14/2017, de 10 de novembre, les fosses incloses en el Mapa de Fosses de la Comunitat Valenciana tenen la consideració de llocs de la memòria democràtica de la Comunitat Valenciana, i gaudiran del règim de protecció al qual es refereix l'article 27 de la Llei 14/2017, de 10 de novembre, així com seran objecte de difusió i senyalització, que necessàriament inclourà la interpretació de l'esdevingut i, si fa el cas, el nom de les víctimes, en els termes de l'article 21 del Decret 1/2023, de 13 de gener, del Consell, pel qual es desenvolupa la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
València, 7 de febrer de 2023.- La consellera de Participació, Transparència, Cooperació i Qualitat Democràtica: Rosa Pérez Garijo.